
    545400 SIGHIŞOARA
Str. Muzeului nr.7, Tel./Fax 0265 - 771278
H O T Ă R Â R E A  NR. 101
                                                               din 29 mai 2019
pentru aprobarea Regulamentului privind concesionarea

 bunurilor imobile ce aparţin domeniului privat al Municipiului Sighișoara

Consiliul Local al Municipiului Sighişoara, întrunit în ședință ordinară, 
Luând act de proiectul de hotărâre şi referatul de aprobare al Primarului municipiului, în calitate de iniţiator, înregistrat cu nr. 9.412/03.04.2019, calitate conferită de prevederile art. 33 din Legea nr. 393/2004 privind Statutul aleşilor locali, cu modificările şi completările ulterioare, coroborat cu prevederile art. 45 alin. (6) din Legea nr. 215/2001, Legea administraţiei publice locale, republicată, cu modificările şi completările ulterioare;

Având în vedere prevederile Legii nr. 215/2001, Legea administraţiei publice locale, republicată, cu modificările şi completările ulterioare, cu precădere cele ale art. 36, alin. (2), lit. „c” potrivit cărora consiliul local exercită ”atribuţii privind administrarea domeniului public şi privat al comunei, oraşului sau municipiului”, coroborate cu cele ale art. 36, alin. (5), lit. „b” din același act normativ, potrivit cărora consiliul local ”hotărăşte vânzarea, concesionarea sau închirierea bunurilor proprietate privată a comunei, oraşului sau municipiului, după caz, în condiţiile legii”;

Având în vedere faptul că, la Municipiul Sighișoara au fost depuse numeroase solicitări pentru concesionarea unor bunuri aparținând domeniului privat al municipiului și că numărul solicitărilor este în continuă creştere;

Având în vedere faptul că, spre deosebire de concesionarea bunurilor aparținând domeniului public, concesionarea de bunuri aparținând domeniului privat al unităților administrativ - teritoriale nu este reglementată;

Având în vedere faptul că, pentru o practică unitară și nediscriminatorie este necesar să fie întocmit un Regulament care să reglementeze cele mai sus menţionate, prin stabilirea concretă a procedurilor, documentelor, termenelor şi responsabilităţilor în legătură cu regimul administrativ, juridic şi urbanistic de concesionare a bunurilor aflate în domeniul privat al Municipiului Sighișoara;
Având în vedere faptul că un Regulament întocmit în acest sens ar răspunde numeroaselor solicitări primite din partea cetăţenilor referitor la concesionarea unor bunuri aflate în domeniul privat al Municipiului Sighișoara, ar institui un mecanism legal şi unitar în vederea concesionării bunurilor aflate în domeniul privat al autorităţii locale, ar sprijini iniţiativele cu caracter economic şi social, ar elimina posibilele susceptibilităţi de tratament diferenţiat între solicitanţi, ar spori eficienţa actelor de administrare şi transparenţa lor și ar atrage venituri suplimentare şi importante la bugetul local;

Ținând cont de prevederile:

- Legii nr. 50/1991 privind autorizarea executării lucrărilor de construcţii, republicată, cu modificările și completările ulterioare;
- Ordinului ministrului dezvoltării regionale şi locuinţei nr. 839/2009 pentru aprobarea Normelor metodologice de aplicare a Legii nr. 50/1991 privind autorizarea executării lucrărilor de construcţii, cu modificările și completările ulterioare;
- Hotărârii Guvernului nr. 525/1996 privind aprobarea Regulamentului general de urbanism, republicată, cu modificările și completările ulterioare;
- Legii nr. 213/1998 privind bunurile proprietate publică, cu modificările și completările ulterioare;
- Ordonanţei de Urgenţă a Guvernului nr. 195/2005 privind protecţia mediului, cu modificările și completările ulterioare;
- Legii nr. 350/2001 privind amenajarea teritoriului şi urbanismul, cu modificările și completările ulterioare;
- Legii nr. 24/2007 privind reglementarea şi administrarea spaţiilor verzi din zonele urbane, republicată, cu modificările și completările ulterioare;

- Legii nr. 52/2003 privind transparenţa decizională în administraţia publică, republicată;

Având în vedere Raportul de specialitate comun al Arhitectului Șef și al Direcției Administrarea Patrimoniului, înregistrat cu nr. 9.408/03.04.2019, prin care se propune şi se justifică necesitatea și oportunitatea aprobării unui Regulament privind concesionarea bunurilor ce aparţin domeniului privat al Municipiului Sighișoara, îndeplinindu-se prevederile legale în acest sens;
   Având în vedere amendamentul formulat în plenul şedinţei ordinare a Consiliului Local Sighişoara de către domnul consilier local Coman Meluș - Florian, amendament însuşit şi votat de către membrii Consiliului Local Sighişoara;
   Având în vedere avizele favorabile ale comisiilor de buget, comerț, socială și juridică;
În temeiul prevederilor art. 36 (2) lit. „c”, (5) lit. „b” şi (9), art. 45 (3), art. 115 (1) lit. „b” şi a art. 123 din Legea nr. 215/2001, Legea administraţiei publice locale, republicată, cu completările şi modificările ulterioare,

                                                           H O T Ă R Ă Ş T E:
Art. 1. Se aprobă Regulamentul privind concesionarea bunurilor imobile ce aparţin domeniului privat al Municipiului Sighișoara, potrivit anexei nr. 1 la prezenta hotărâre. 

Art. 2. Se încredinţează cu ducerea la îndeplinire a prevederilor prezentei hotărâri Primarul Municipiului Sighişoara, Arhitectul Șef, Direcţia Administrarea Patrimoniului, Biroul Buget, Contabilitate, Salarizare – Direcția Economică și Biroul Juridic din cadrul Municipiului Sighișoara.

Art. 3. Prin grija Secretarului Municipiului Sighişoara, doamna Anca Bizo, prezenta hotărâre va fi comunicată, în termenul prevăzut de lege, Primarului Municipiului Sighişoara, Prefectului Judeţului Mureş şi se va aduce la cunoştinţă publică, prin publicarea pe pagina de internet la adresa www.sighisoara.org.ro.

PREŞEDINTE DE ŞEDINŢĂ,

  

         Marcu Gheorghe                                                                   

                                Contrasemnează/Avizat pentru legalitate

                   SECRETAR,



                     Bizo Anca
(Prezenta s-a adoptat cu 14 voturi ”pentru” și 5 voturi ”împotrivă”)
  Prezenta s-a difuzat astfel:

  1 ex. dos. hotărâri;

  1 ex. dos. şedinţă;

  1 ex. Instituţia Prefectului - Judeţul Mureş;

  1 ex. Primar;
  1 ex. Viceprimar;

  1 ex. Secretar;
  1 ex. Arhitectul Șef;

  2 ex. Direcţia Administrarea Patrimoniului;
  1 ex. Biroul Buget, Contabilitate, Salarizare – Direcția Economică;
  1 ex. Biroul Juridic.
11 ex.
B.A. 
